Það er margt á huldu um hver hafi fyrst fundið upp á því að búa til og borða ís . Algengasta sagan er einhvern veginn svona : Hinn frægi landkönnuður Marco Polo ( 1254 - 1324 ) sneri aftur til Ítalíu frá Kína og hafði þá með sér uppskrift að ís . Uppskriftin barst svo til Frakklands þegar Katrín af hinni frægu Medici-ætt giftist inn í frönsku konungsfjölskylduna árið 1533 . Um 100 árum síðar réði Karl I Englandskonungur ( 1600 - 1649 ) til sín ísgerðarmann og borgaði honum fúlgur fjár til þess að halda uppskriftinni leyndri ; þannig yrði þessi lúxusfæða einungis í boði fyrir hástéttina . Þetta eru skemmtilegar frásagnir en líklega eru þær bara gróusögur sem fundnar voru upp af ísgerðarmönnum og íssölum 19. aldar , sem að sjálfsögðu vildu gera vöru sína áhugaverða í hugum fólks . Að öllum líkindum hefur lengi tíðkast víða um heim að menn borði frosnar vörur á borð við ís . Svo virðist sem margar fornar þjóðir hafi lagt sér til munns bragðbættan snjó eða ís . Til að mynda er sagt að rómverski keisarinn Neró ( 37 - 68 ) hafi í þessum tilgangi látið senda eftir snjó ofan úr fjöllum og borðað hann með ávöxtum . Í sumum löndum voru byggð sérstök íshús þar sem hægt var að kæla matvæli til lengri tíma . Ís hefur svo þróast í gegnum aldirnar í takt við betri kælitækni fyrir matvæli .